section_heading: Povijest lige
paragraph_text: Nogomet se na otoku Hvaru igra od početka 20. stoljeća. Hvarski su klubovi godinama igrali utakmice između klubova iz istih i susjednih mjesta. Povremeno bi se odigrala i poneka utakmica između udaljenijih mjesta na otoku, a česte su bile utakmice protiv ekipa s Brača, Visa, Korčule ili kopna. Klubovi sa središnjeg dijela otoka (od Jelse do Starog Grada) češće su igrali međusobno, no Mladost iz Sućurja je, zbog prometne izloranosti, češće igrala s klubovima s Makarskog primorja i Pelješca. Kada je 1969. asfaltirana cesta od Hvara do Sućurja, stvaraju se preduvjeti za osnivanje Hvarske nogometne lige. Liga nastaje početkom 1970-ih (kup otoka se igrao i nešto ranije). Liga se u početku sastojala od lige A i lige B. Liga A je bila prva liga i davala bi prvaka, a posljednji iz A lige ispao bi u B ligu, dok bi se prvak B lige kvalificirao u A ligu. Utakmice su se igrale samo ljeti. Krajem 1970-ih, A i B liga se spajaju u jednu, igra se dvokružnim sustavom, a prvenstvo od tada pa do danas traje od završetka jematve (berbe grožđa) do početka turističke sezone. Za vrijeme velikosrpske agresije na Hrvatsku (1991. – 1995.) liga nije igrana. Nakon rata je obnovljena te je iz godine u godinu sve kvalitetnija.